KIRJALLINEN KYSYMYS P-1231/01 esittäjä(t): María Sornosa Martínez (PSE) komissiolle. Júcar-Vinalopón juoksuttamishankkeen ympäristövaikutusten arviointia koskeva virhe.



Virallinen lehti nro 318 E , 13/11/2001 s. 0229 - 0229



KIRJALLINEN KYSYMYS P-1231/01 esittäjä(t): María Sornosa Martínez (PSE) komissiolle (10. huhtikuuta 2001) Aihe: Júcar-Vinalopón juoksuttamishankkeen ympäristövaikutusten arviointia koskeva virhe Ympäristöministeriö esitti viime joulukuussa, että veden kuljettamiseksi Júcarista Vinalopóon, Marína Baixaan ja Alacantíin tarvittavan kanavajärjestelmän rakentamisella ei ole merkittävää ympäristövaikutusta. Ministeriön kanta esitettiin kuitenkin silloin, kun geologisia koekaivauksia ei oltu vielä tehty alueilla, joiden kautta vesi-infrastruktuuri kulkisi. Ympäristöministeriö on jo ilmoittanut, että lopullisesta juoksuttamishankkeesta järjestetään kilpailu 6. huhtikuuta, jolloin hallituksen on määrä hyväksyä asiakirjoihin tehdyt muutokset, kun on annettu julistus ympäristövaikutuksista (joka siis tehtiin virheellisesti, niin kuin tämän kysymyksen ensimmäisessä kappaleessa todetaan). Komissiolle kannelleet ympäristöjärjestöt väittävät yhä, että ympäristövaikutusten arvioinnissa oli säännönvastaisuuksia. Lisäksi ne väittävät, että myös ministeriö loukkasi yleisön osallistumisoikeutta ja oikeutta saada tietoja, sillä useista suunnitelmaa koskevista arvioista huomioon otettiin vain hanketta ajavan julkisen yrityksen Aguas del Júcarin raportti kanavoinnista, joka ei ole vastaa alkuperäistä hanketta. Komissio vastasi erääseen samasta aiheesta esittämääni kysymykseen, että se tutkii Espanjan viranomaisten esittämiä havaintoja. Voiko komissio ilmoittaa, onko tämä juoksuttamista koskeva suunnitelma toteutettu noudattaen yhteisön säädöksiä ympäristövaikutusten arvioinnista, linnuista ja suojelluista elinympäristöistä ja noudattaen yhteisön määräyksiä yleisön osallistumisesta ja oikeudesta saada tietoja? Vahvistaako komissio edelleen, että kyseinen juoksutussuunnitelma ei saa yhteisön rahoitusta, kun otetaan huomioon, että hanke kuuluu Espanjan vesihuoltosuunnitelman rahoituskehykseen? Onko komissio tutustunut Espanjan ornitologiyhdistyksen SEO:n ja Júcarin hydrologisen yhdistyksen raportteihin, niin kuin tämän kysymyksen esittäjä neuvoi tekemään? Viitteet: kirjalliset kysymykset E-0819/00(1), E-2650/00(2) ja P-4071/00(3). (1) EYVL C 53 E, 20.2.2001, s. 29. (2) EYVL C 136 E, 8.5.2001, s. 66. (3) EYVL C 187 E, 3.7.2001, s. 127. Margot Wallströmin komission puolesta antama vastaus (15. toukokuuta 2001) Komissio pyysi hiljattain Espanjan viranomaisia toimittamaan sille ympäristövaikutuksia koskevan selvityksen, joka hyväksyttiin ennen hankkeen lopullista vahvistamista. Vastauksen saatuaan komissio voi ottaa kantaa siihen, onko tapauksessa noudatettu yhteisön lainsäädäntöä. Tähän mennessä Espanjan viranomaiset eivät ole hakeneet rahoitusta Júcar-Vinalopón juoksuttamishankkeeseen Valencian yhteisön yhtenäisestä toimintaohjelmasta ohjelmakaudeksi 2000-2006 eikä koheesiorahastosta. Jos jäsenvaltio ehdottaisi toimia, jotka vaativat alan rahoitusta, toimien olisi oltava komission hyväksymien nykyisten ohjelmien ja yhteisön koko lainsäädännön mukaisia. Espanjan viranomaiset ovat toimittaneet Júcarin hydrologisen yhdistyksen selonteon, jonka päätelmissä suhtaudutaan myönteisesti hankkeeseen. Lisäksi komissiolle on toimitettu Valencian autonomisen alueen ympäristöneuvoston päätelmät, joissa vaaditaan töiden tehostettua valvontaa, kun ottaa huomioon alueen ekologisen arvon. Komissio ei ole kuitenkaan saanut parlamentin jäsenen mainitsemaa raporttia, jonka Espanjan ornitologiyhdistys (SEO) on laatinut hankkeesta.